text: Dan Jørgensen roser svinebønder for MRSA-plan 
  20 december 2014 kl. 16.29
  Fødevareministeren vil dog ikke forholde sig til kritik fra eksperter af om, at bønderne ikke er ambitiøse nok
  Det er godt, at danske svineproducenter skal have skåret 10 procent af deres antibiotikaforbrug i staldene inden 2020, lyder det fra fødevareminister Dan Jørgensen (S).
  - Jeg hilser ethvert initiativ velkommen, der kan være med til stoppe overforbruget af antibiotika i svinestaldene.
  Antibiotika er den helt store synder, når det kommer til at skabe resistente bakterier i staldene. Bakterier, der er farlige for både dyr og mennesker, siger ministeren i en skriftlig kommentar til Ritzau.
  Det er Videncenter for Svineproduktion (VSP) under Landbrug & Fødevarer, som er kommet med den nye målsætning i dag.
  Mindre forbrug af antibiotika skal hjælpe med at stoppe den hastige spredning af resistente bakterier som MRSA.
  I øjeblikket er op mod 70 procent af de danske svinebesætninger smittet med resistente stafylokokker ifølge Landbrug & Fødevare.
  Direktør i VSP Claus Fertin kalder målsætningen både ambitiøs og samtidig realistisk, selvom det bliver en udfordring.
  Det er flere eksperter dog uenig i.
  Både Henrik Westh, leder af MRSA Videncenter på Hvidovre Hospital, og Kristian Møller, Institutdirektør på DTU Veterinærinstituttet mener, at svinebønderne burde have sat et højere mål.
  Men fødevareministeren vil ikke gå ind i diskussionen om, hvorvidt målet er for lavt sat.
  - Det er godt, at landbruget selv laver mål for nedbringelse af antibiotikaforbruget. Om en reduktion på 10 procent i 2020 er den rette målsætning - det kan jeg ikke vurdere på stående fod, siger han.
  Dan Jørgensen henviser til, at en MRSA-ekspertgruppe, som han har nedsat, snart kommer med sine anbefalinger.
  - Efter rapporten er offentliggjort, kan vi tage en drøftelse af, hvordan vi bedst håndterer MRSA fremadrettet, siger han.
  I 2014 er der kommet 1124 nye tilfælde af svine-MRSA hos mennesker i Danmark.
  